b'\n_START_ARTICLE_\nHarlington Shereni\n_START_SECTION_\nKlupska karijera\n_START_PARAGRAPH_\nShereni je svoju profesionalnu karijeru zapo\xc4\x8deo 1998. godine u klubu Dynamos iz svog rodnog grada Hararea. Nakon svega jedne sezone, igra\xc4\x8d odlazi u Europu, preciznije u \xc5\xa1vicarski klub SR Del\xc3\xa9mont._NEWLINE_2003. odlazi u francuski klub Istres, da bi godinu potom potpisao za Guingamp._NEWLINE_U Guingampu je Shereni proveo tri godine. Prije kraja sezone 2006./07. klub ga je obavijestio da ne\xc4\x87e produ\xc5\xbeiti ugovor s njime te se igra\xc4\x8d spremio za odlazak iz kluba. Ta vijest veoma je razo\xc4\x8darala navija\xc4\x8de kluba koji su obo\xc5\xbeavali Sherenija, budu\xc4\x87i da je tri godine bio va\xc5\xbean igra\xc4\x8d na sredini terena. Samo nekoliko dana prije nego \xc5\xa1to je ugovor istekao, Shereni je izjavio da \xc4\x87e potpisati novi jednogodi\xc5\xa1nji ugovor zbog ljubavi prema klubu i navija\xc4\x8dima. Uprava kluba smatrala je da nije potrebno odmah sastaviti novi ugovor jer su vjerovali Shereniju "na rije\xc4\x8d". Poslije, nakon svega tjedan dana, Nantes je izjavio da je Harlington Shereni potpisao ugovor za njih kao slobodan igra\xc4\x8d. Taj potez razo\xc4\x8darao je mnoge navija\xc4\x8de Guingampa, koji su po\xc4\x8deli sumnjati u igra\xc4\x8devu lojalnost prema klubu._NEWLINE_Do\xc5\xa1av\xc5\xa1i u Nantes, Shereni je jednu sezonu proveo u klubu, da bi drugu bio posu\xc4\x91en Strasbourgu. Nakon posudbe, igra\xc4\x8d je vra\xc4\x87en u mati\xc4\x8dni klub u kojem je 2010. okon\xc4\x8dao igra\xc4\x8dku karijeru.\n_START_SECTION_\nReprezentativna karijera\n_START_PARAGRAPH_\nSa reprezentacijom Zimbabvea je 2004. godine nastupao na Afri\xc4\x8dkom Kupu nacija, gdje je Zimbabve ispao ve\xc4\x87 u skupini, zauzev\xc5\xa1i posljednje mjesto, iza Egipta, Al\xc5\xbeira i Kameruna._NEWLINE_29. svibnja 2008. Harlington Shereni je prvi puta nakon tri godine reprezentativnog izbivanja, uvr\xc5\xa1ten na popis reprezentativaca Zimbabvea za utakmicu protiv Gvineje 1. lipnja iste godine._NEWLINE_Shereni se od reprezentacije oprostio u listopadu 2008.'